次韻和韓君表讀淵明餽曾存之酒唱酬之什
作者：蘇過
朝代：宋

paragraphs: 彈冠初爲米，掛冠不待稔。
人言學陶生，此舉安能盡。
陶生物表人，世網那得窘。
邈如孤鳳凰，翱翔天際嶺。
聊應寓詩酒，不在朱絃韻。
曾韓輕軒冕，雅意妙無畛。
遠尋柴桑游，時遣醉帽隕。
陟世憎儻來，歸耕猶有準。
糟床得佳友，麴糵粗可信。
攝衣請從之，嗟我獨後警。